Document ID: 32012D0627

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 5ης Οκτωβρίου 2012 για την αναγνώριση του νομοθετικού και εποπτικού πλαισίου της Αυστραλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ) (2012/627/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 5 παράγραφος 6, Εκτιμώντας τα ακόλουθα: (1) Στις 17 Νοεμβρίου 2009 η Επιτροπή ανέθεσε στην ευρωπαϊκή επιτροπή ρυθμιστικών αρχών των αγορών κινητών αξιών (ΕΕΡΑΑΚΑ), τα καθήκοντα της οποίας έχουν αναληφθεί από την Ευρωπαϊκή Αρχή Κινητών Αξιών και Αγορών που συστάθηκε την 1η Ιανουαρίου 2011, σύμφωνα με τις διατάξεις του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) (2) (ΕΑΚΑΑ), την εντολή να παρέχει τεχνικές συμβουλές όσον αφορά την τεχνική αξιολόγηση του νομοθετικού και εποπτικού πλαισίου της Αυστραλίας για τους οργανισμούς αξιολόγησης της πιστοληπτικής ικανότητας. (2) Στη γνώμη που διατύπωσε στις 18 Απριλίου 2012 η ΕΑΚΑΑ επισημαίνεται ότι το νομοθετικό και εποπτικό πλαίσιο της Αυστραλίας για τους οργανισμούς αξιολόγησης της πιστοληπτικής ικανότητας μπορεί να θεωρηθεί ισοδύναμο με τον κανονισμό (ΕΚ) αριθ. 1060/2009. (3) Σύμφωνα με το άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πρέπει να εξεταστεί εάν πληρούνται τρεις προϋποθέσεις, ώστε το νομοθετικό και εποπτικό πλαίσιο τρίτης χώρας να θεωρηθεί ισοδύναμο με τον κανονισμό (ΕΚ) αριθ. 1060/2009. (4) Σύμφωνα με την πρώτη προϋπόθεση, οι οργανισμοί αξιολόγησης της πιστοληπτικής ικανότητας στην τρίτη χώρα υπόκεινται σε έγκριση ή εγγραφή και υπόκεινται επίσης σε συνεχή αποτελεσματική εποπτεία και επιβολή του νόμου. Το νομοθετικό και εποπτικό πλαίσιο της Αυστραλίας για τους οργανισμούς αξιολόγησης της πιστοληπτικής ικανότητας θεσπίστηκε την 1η Ιανουαρίου 2010. Όλοι οι σχετικοί νόμοι και κανονισμοί, και συγκεκριμένα ο νόμος περί εταιρειών (2001) και ο νόμος για την Επιτροπή Κινητών Αξιών και Επενδύσεων της Αυστραλίας (ASIC) (2001), έχουν ήδη τεθεί σε ισχύ. Σύμφωνα με το εν λόγω κανονιστικό πλαίσιο, οι οργανισμοί αξιολόγησης της πιστοληπτικής ικανότητας πρέπει να καταγραφούν και να εποπτεύονται σε συνεχή βάση από την Επιτροπή Κινητών Αξιών και Επενδύσεων της Αυστραλίας (ΕΚΑΕΑ) (ASIC). Το νομικό και εποπτικό πλαίσιο της Αυστραλίας παρέχει στην ΕΚΑΕΑ επαρκείς εξουσίες, ώστε να καθίσταται δυνατή η αποτελεσματική εποπτεία και επιβολή στους οργανισμούς αξιολόγησης της πιστοληπτικής ικανότητας, συμπεριλαμβανομένης της εξουσίας επιβολής κυρώσεων στους οργανισμούς αξιολόγησης της πιστοληπτικής ικανότητας λόγω παράβασης των εφαρμοστέων κανόνων. Όταν συντρέχουν λόγοι, η ΕΚΑΕΑ δύναται να προβεί σε κατάσχεση των βιβλίων που δεν έχουν προσκομίσει οι οργανισμοί αξιολόγησης της πιστοληπτικής ικανότητας. Βάσει εντάλματος έρευνας που χορηγείται από την αρμόδια δικαστική αρχή, η ΕΚΑΕΑ έχει την εξουσία να ερευνήσει τους χώρους των οργανισμών αξιολόγησης της πιστοληπτικής ικανότητας. Επιπλέον, στην ΕΚΑΕΑ παρέχεται από τον νόμο περί εταιρειών η εξουσία να ζητήσει από το ομοσπονδιακό δικαστήριο την έκδοση εντολής για την ανάκληση της άδειας του οργανισμού αξιολόγησης της πιστοληπτικής ικανότητας. Μετά από την ανάκληση της σχετικής άδειας, η ΕΚΑΕΑ μπορεί να υποβάλει αίτηση σε δικαστήριο, ώστε να της ανατεθεί η εξουσία να απαγορεύσει σε μόνιμη βάση στους οργανισμούς αξιολόγησης της πιστοληπτικής ικανότητας να εκδίδουν αξιολογήσεις της πιστοληπτικής ικανότητας στην Αυστραλία. Σύμφωνα με τον νόμο περί εταιρειών, η ΕΚΑΕΑ μπορεί επίσης να υποβάλει την αίτηση να της ανατεθεί η εξουσία να θέσει τέλος στις παράνομες πράξεις των οργανισμών αξιολόγησης πιστοληπτικής ικανότητας ή να επιβάλει πρόστιμα, στις περιπτώσεις που αυτοί οι οργανισμοί έχουν παραβιάσει οποιαδήποτε από τις υποχρεώσεις που υπέχουν δυνάμει της σχετικής νομοθεσίας για τις χρηματοπιστωτικές υπηρεσίες. Στη συμφωνία συνεργασίας που έχει συναφθεί μεταξύ της ΕΑΚΑΑ και της ΕΚΑΕΑ προβλέπεται η ανταλλαγή πληροφοριών για τα μέτρα επιβολής και εποπτείας που λαμβάνονται κατά των οργανισμών αξιολόγησης της πιστοληπτικής ικανότητας οι οποίοι αναπτύσσουν δραστηριότητες σε διασυνοριακή βάση. (5) Σύμφωνα με τη δεύτερη προϋπόθεση, οι οργανισμοί αξιολόγησης πιστοληπτικής ικανότητας στην τρίτη χώρα υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που προβλέπονται στα άρθρα 6 έως 12 και στο παράρτημα I του κανονισμού (ΕΚ) αριθ. 1060/2009. Το νομοθετικό και εποπτικό πλαίσιο της Αυστραλίας πληροί τους όρους του κανονιστικού πλαισίου της ΕΕ για τους οργανισμούς αξιολόγησης της πιστοληπτικής ικανότητας όσον αφορά τη διαχείριση των περιπτώσεων σύγκρουσης συμφερόντων. Η διαχείριση των περιπτώσεων σύγκρουσης συμφερόντων επιβάλλεται από τη νομοθεσία της Αυστραλίας (ASIC Act), συμπεριλαμβανομένης της υποχρέωσης διαχείρισης των περιπτώσεων σύγκρουσης συμφερόντων και απαιτήσεων σε θέματα οργάνωσης, ιδίως σε θέματα που αφορούν την εξωτερική ανάθεση, την τήρηση αρχείων και την εμπιστευτικότητα. Όσον αφορά την εταιρική διακυβέρνηση, σύμφωνα με τους όρους δανειοδότησης της ΕΚΑΕΑ απαιτείται οι οργανισμοί αξιολόγησης της πιστοληπτικής ικανότητας να είναι οργανωμένοι κατά τρόπο που να διασφαλίζει ότι τα επιχειρηματικά τους συμφέροντα δεν παρακωλύουν την ανεξαρτησία και την ακρίβεια των δραστηριοτήτων τους που αφορούν την αξιολόγηση της πιστοληπτικής ικανότητας. Με το πλαίσιο που εφαρμόζεται στην Αυστραλία απαιτείται επίσης από τους οργανισμούς αξιολόγησης της πιστοληπτικής ικανότητας να θεσπίζουν μηχανισμούς αυστηρής επανεξέτασης για τις μεθόδους αξιολόγησης και προβλέπεται ευρύ φάσμα απαιτήσεων κοινοποίησης για τις αξιολογήσεις πιστοληπτικής ικανότητας και τις δραστηριότητες αξιολόγησης. Το νομοθετικό και εποπτικό πλαίσιο της Αυστραλίας πληροί συνεπώς τους όρους του κανονισμού (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διαδικασίες και τις διαδικασίες που πρέπει να δρομολογήσει ένας οργανισμός αξιολόγησης της πιστοληπτικής ικανότητας, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των δραστηριοτήτων αξιολόγησης της πιστοληπτικής ικανότητας. Κατά συνέπεια προβλέπει την παροχή ισοδύναμης προστασίας σε θέματα ακεραιότητας, διαφάνειας, χρηστής διακυβέρνησης των οργανισμών αξιολόγησης της πιστοληπτικής ικανότητας και αξιοπιστίας των δραστηριοτήτων αξιολόγησης της πιστοληπτικής ικανότητας. (6) Σύμφωνα με την τρίτη προϋπόθεση, το κανονιστικό καθεστώς στην τρίτη χώρα εμποδίζει την επέμβαση των εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους των αξιολογήσεων της πιστοληπτικής ικανότητας. Οποιαδήποτε τυχόν επέμβαση στις αξιολογήσεις της πιστοληπτικής ικανότητας και στις μεθόδους αξιολόγησης πιστοληπτικής ικανότητας θα ήταν αντίθετη με τους στόχους του κεφαλαίου 7 του νόμου περί εταιρειών της Αυστραλίας του 2001 και με τους στόχους της ΕΚΑΕΑ. Ούτε η ΕΚΑΕΑ αλλά ούτε και οποιαδήποτε άλλη δημόσια αρχή έχει την εξουσία να παρεμβαίνει στο περιεχόμενο των αξιολογήσεων της πιστοληπτικής ικανότητας ή των μεθόδων αξιολόγησης της πιστοληπτικής ικανότητας. (7) Λαμβανομένων υπόψη των προαναφερομένων, μπορεί να θεωρηθεί ότι οι προϋποθέσεις που καθορίζονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πληρούνται από το νομοθετικό και εποπτικό πλαίσιο της Αυστραλίας που διέπει τους οργανισμούς αξιολόγησης της πιστοληπτικής ικανότητας. Συνεπώς, το νομοθετικό και εποπτικό πλαίσιο της Αυστραλίας για τους οργανισμούς αξιολόγησης της πιστοληπτικής ικανότητας πρέπει να θεωρείται ισοδύναμο με το νομοθετικό και εποπτικό πλαίσιο που θεσπίζει ο κανονισμός (ΕΚ) αριθ. 1060/2009. Σε συνεργασία με την ΕΑΚΑΑ, η Επιτροπή θα συνεχίσει να παρακολουθεί την πορεία εξέλιξης του νομοθετικού και εποπτικού πλαισίου της Αυστραλίας για τους οργανισμούς αξιολόγησης της πιστοληπτικής ικανότητας και την εκπλήρωση των όρων βάσει των οποίων εκδόθηκε η εν λόγω απόφαση. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Όσον αφορά το άρθρο 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο της Αυστραλίας για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009. Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 5 Οκτωβρίου 2012.

Classification Labels:
1
15
1076
588

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ", "1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 2079
77
929
2106
2113
1452
1164
6205

EuroVoc IDs (Expanded): 2079
77
929
2106
2113
1452
1164
6205

Dataset Source: meu

Split: test